ג' בטבת, תשע"ט

11 בדצמבר, 2018

**סיכום כנס ECTAA של האיחוד האירופי בישראל:**

**ארבעה ימים של ארבעים וחמישה נציגים אירופיים מרוצים**

**מפגן עוצמה של התאחדות משרדי הנסיעות הישראלית**

אחרוני בכירי הנסיעות ממדינות האיחוד האירופי חזרו למדינותיהם, לאחר כנס מוצלח במיוחד בירושלים. היתה זו הפעם הראשונה בה ארגון ECTAA – איגוד הגג של התאחדויות סוכני הנסיעות ומארגני התיירות של האיחוד האירופי, קיים בישראל את הכנס החצי שנתי ה 118.

לא פחות מ-49 נציגים בכירים מ-26 מדינות מכל רחבי אירופה – נשיאים ויושבי ראש של התאחדויות – הגיעו לכינוס העבודה החצי שנתי, אשר התקיים במלון לאונרדו פלאזה בירושלים, בסיוע הרשות לפיתוח ירושלים, חברת אל על שהטיסה את האורחים במחירים מיוחדים, ומשרד התיירות, שסייע בהעברות ובסיורים לאורחים.

אירוח הכינוס בישראל הוא פרי יוזמתה של חני סובול, מנכ"לית התאחדות משרדי הנסיעות, אשר חברה ב ECTAA מאז 2015, כולל חברות פעילה בוועדת התעופה החשובה של הארגון.

את הכינוס פתח **שר התיירות ח"כ יריב לוין**, בדברי ברכה ותודה חמים לארגון ולחבריו על בחירתם בישראל, וקיים עם המשתתפים שיחה פתוחה וכנה על ישראל כיעד תיירות צומח, אשר מציע למטייל האירופי אפשרויות חופשה מגוונות.

אורחת חשובה נוספת בכינוס היתה **נציבת האיחוד האירופי לסחר, יזמות ותיירות – גב' אלזבייטה ביאנקובסקה** – אשר הציגה את עצמה כאוהבת ישראל לאחר מספר ביקורים כאן, והדגישה את חשיבותה של התיירות האחראית והאתית. נזכיר כאן, כי ECTAA כמו גם התאחדות משרדי הנסיעות וחבריה חתומים על הקוד האתי הגלובלי לתיירות ומחויבים לו.

במפגשי העבודה של הכנס נדונו נושאים מקצועיים מובילים, דוגמת: ברקזיט, חבילות תיירות תחת הדירקטיבה PDT, נושאי תעופה ויאט"א וסוגיות חשובות נוספות, והתקבלו החלטות חשובות ומשמעותיות לתעשיית הנסיעות והתיירות.

מסביב לדיונים המקצועיים האינטנסיביים שקיימו חברי ECTAA במהלך הכנס, הכינה עבורם ההתאחדות הישראלית תוכנית מגוונת ומהנה של חוויות תיירות.

ערב הכנס הגיעו המשתתפים לביקור ייחודי במוזיאון ידידי ציון החדשני FOZ. האירוח נמשך במסעדת דולפין-ים הירושלמית וכבר במהלך ערב זה הסתמנה האווירה החברתית הטובה שאפיינה את כל ימי שהות המשלחת בישראל, ובלטה היטב גם בערב השני, בו התקיימה ארוחת ערב חגיגית בפונדק עין כרם האותנטי בנוכחות אורחת הכבוד - הנציבה האירופית לסחר ותיירות.

ביום שישי אחה"צ יצאו המשתתפים לסיור רגלי בעיר העתיקה בירושלים וסיימו בארוחת ערב שבת מהודרת במלון, ובשבת – טיול באזור ים המלח: סיור ג'יפים מרתק, ציפה בים המלח – חוויה בלתי נשכחת לכל מי שהתנסה – וביקור קצר במצדה.

בדברי הסיכום שלו לכנס, אמר מישל דה בלוסט, מזכ"ל ECTAA: "מפגשי העבודה שלנו, המתקיימים במדינות שונות בכל שנה, פותחים בפני סוכני הנסיעות החברים ב ECTAA הזדמנות לגלות מחדש ולהעשיר את הידע שלהם על היעדים בהם אנו מבקרים. המפגש שקיימנו בירושלים היה מקצועי מוצלח, ותוכנית האירוח היתה מעניינת ומהנה.".

ואכן, הנהלת ECTAA הגיעה בהרכב מלא לכנס, ורבים מן המשתתפים בכנס הודיעו כי בכוונתם להגיע לביקור נוסף, כדי לבחון אפשרויות לעיבוי התיירות לישראל ממדינותיהם.

מנכ"לית ההתאחדות, חני סובול: "ההשתתפות הרחבה של נציגי מדינות האיחוד בכנס ECTAA משמחת מאד ומחזקת את הפעילות שלנו להרחבת התיירות הנכנסת ממדינות האיחוד האירופי, ובשורה התחתונה, זוהי הבעת אמון עמוקה בהתאחדות הישראלית ובחבריה".

*לפרטים נוספים ניתן להתקשר למזכירות ההתאחדות 03-5269102*